Ekskavatorlar va gusenitsali texnikani taʼmirlash zavodini qurish toʻgʻrisida
(resolution, 2017-09-04)

Ekskavatorlar va gusenitsali texnikani taʼmirlash hamda ularning muttasil kengayib borayotgan parkini qayta tiklash uchun texnologik jihatdan yuqori darajada jihozlangan zamonaviy ishlab chiqarish bazasini shakllantirish va shuning asosida ulardan foydalanish samaradorligini oshirish maqsadida: 1. Oʻzbekiston Respublikasi Iqtisodiyot vazirligi, Moliya vazirligi va “Oʻzbekiston temir yoʻllari” aksiyadorlik jamiyatining 2017-2018-yillarda “Oʻzbekiston temir yoʻllari” aksiyadorlik jamiyatining “Oʻztemiryoʻlmashtaʼmir” UKning Sirdaryo shahrida joylashgan vagon-gʻildirak ustaxonalari negizida ekskavatorlar va gusenitsali texnikani taʼmirlash zavodini qurish boʻyicha moʻljaldagi qiymati 29,0 mln AQSh dollari ekvivalentiga teng investitsiya loyihasini amalga oshirish toʻgʻrisidagi taklifiga rozilik berilsin. 2. Quyidagilar belgilab qoʻyilsin: ekskavatorlar va gusenitsali texnikani taʼmirlash zavodini qurish boʻyicha investitsiya loyihasi bir bosqichli tartibda, loyihaning texnik-iqtisodiy asoslanishini ishlab chiqqan holda amalga oshiriladi; “Oʻzbekiston temir yoʻllari” aksiyadorlik jamiyati loyihaning amalga oshirilishi uchun masʼul hisoblanadi; “Oʻzbekiston temir yoʻllari” AJning shaxsiy mablagʻlari loyihani moliyalashtirish manbai hisoblanadi. 3. Ekskavatorlar va gusenitsali texnikani taʼmirlash zavodini qurish boʻyicha investitsiya loyihasini amalga oshirish doirasida: “Oʻzbekiston temir yoʻllari” AJ — buyurtmachi; “Boshtransloyiha” AJ — bosh loyiha tashkiloti; “Oʻzbekiston temir yoʻllari” AJning tarkibiy boʻlinmalari — bosh pudratchi tashkilotlar etib belgilansin. 4. “Oʻzbekiston temir yoʻllari” AJ 2017-yil 1-apreliga qadar muddatda ekskavatorlar va gusenitsali texnikani taʼmirlash zavodini qurish boʻyicha investitsiya loyihasining texnik-iqtisodiy asoslanishini belgilangan tartibda Oʻzbekiston Respublikasi Vazirlar Mahkamasiga tasdiqlash uchun kiritsin. 5. Istisno tariqasida, “Oʻzbekiston temir yoʻllari” aksiyadorlik jamiyatiga: 2017-yil 1-iyulga qadar ekskavatorlar va gusenitsali texnikani taʼmirlash zavodi qurilishini loyiha-smeta hujjatlarini ishlab chiqish bilan bir vaqtda amalga oshirishga; ishlab chiqaruvchi zavodlar yoki ularning rasmiy dilyerlari (distribyutorlari) bilan, tender savdolari oʻtkazmasdan, import qilinayotgan tovarlarni ortib joʻnatishdan oldin albatta tekshirib koʻrgan holda, asbob-uskunalar va materiallar, ehtiyot qismlar, butlovchi buyumlar va uzellarni eng maqbul takliflarni tanlab olish asosida yetkazib berish toʻgʻrisida shartnomalar tuzishga ruxsat berilsin. 6. Oʻzbekiston Respublikasi Iqtisodiyot vazirligi belgilangan tartibda: “Oʻzqurilishmateriallari” AK, “Oʻzbekneftgaz” MXK va “Oʻzmetkombinat” AJ bilan birgalikda “Oʻzbekiston temir yoʻllari” AJ buyurtmanomalariga koʻra loyihani amalga oshirish uchun zarur boʻlgan sementni — tartibga solib turiladigan narxlarda, yonilgʻi-moylash materiallarini — shartnomaviy narxlarda va metall prokatini — birja kotirovkalarini hisobga olgan holda ajratilishi hamda toʻgʻridan toʻgʻri shartnomalar boʻyicha yetkazib berilishini; Oʻzbekiston Respublikasi Moliya vazirligi bilan birgalikda — loyihaning Oʻzbekiston Respublikasining 2016-yilgi va keyingi yillardagi Investitsiya dasturiga kiritilishini taʼminlasin. 7. “Oʻzbekiston temir yoʻllari” AJ kafolat muddati davrida respublikada ishlatilayotgan ekskavatorlar va gusenitsali texnikani taʼmirlash va xizmat koʻrsatishga tegishli litsenziya yoki sertifikatlarni xorijiy ishlab chiqaruvchilardan olishni taʼminlasin. 8. Ekskavatorlar va gusenitsali texnikani taʼmirlash zavodini qurish boʻyicha investitsiya loyihasini amalga oshirish doirasida: “Oʻzbekiston temir yoʻllari” AJ boʻlinmalari va Oʻzbekiston Respublikasining norezidentlari tomonidan bajariladigan qurilish-montaj ishlari hajmi — qoʻshilgan qiymat soligʻidan hamda Oʻzbekiston Respublikasi Moliya vazirligi huzuridagi Respublika yoʻl jamgʻarmasiga, Budjetdan tashqari Taʼlim va tibbiyot muassasalarini moddiy-texnika bazasini rivojlantirish jamgʻarmasiga majburiy ajratmalar toʻlashdan; respublikamizda ishlab chiqarilmaydigan, Oʻzbekiston Respublikasi Vazirlar Mahkamasi tomonidan tasdiqlanadigan roʻyxatlar boʻyicha olib kelinadigan mashina va uskunalar, ehtiyot qismlar, butlovchi buyumlar, asboblar va texnologik jihozlar — boj toʻlovlari (bojxona yigʻimlaridan tashqari) toʻlashdan ozod qilinsin. Belgilab qoʻyilsinki, investitsiya loyihasini amalga oshirish doirasida “Oʻzbekiston temir yoʻllari” AJ bilan uning boʻlinmalari oʻrtasida bepul asosda topshirilayotgan mol-mulk qoʻshilgan qiymat soligʻi, yuridik shaxslarning foyda soligʻi hamda obodonlashtirish va ijtimoiy infratuzilmani rivojlantirish soligʻi boʻyicha soliqqa tortish obyekti hisoblanmaydi. 9. Oʻzbekiston Respublikasi Tashqi ishlar vazirligi “Oʻzbekiston temir yoʻllari” AJning buyurtmanomalariga koʻra ushbu loyihani amalga oshirishda ishtirok etayotgan xorijiy mutaxassislarga kirish vizalari rasmiylashtirilishini taʼminlasin. 10. Mazkur qarorning ijrosini nazorat qilish Oʻzbekiston Respublikasining Bosh vaziri Sh. Mirziyoyev zimmasiga yuklansin.